己亥年郡中夏旱徧禱羣望喜有甘澤之應
作者：楊億
朝代：宋

paragraphs: 旱魃偏爲虐，陽烏益以驕。
何曾柱礎潤，惟恐土山焦。
請禱彌增潔，陰靈亦孔昭。
雲興不待族，風細欲鳴條。
隱轔雷車轉，霏微雨足飄。
層陰低匝野，鴻霈近連宵。
庭樹含佳色，村田長善苗。
蘚痕緣屋壁，泉脈吐山椒。
轍鮒那憂涸，園蔬豈待澆。
官渠逗水急，客路裛塵銷。
掾吏階前賀，耕夫壠上謠。
秋成知有幸，歲欲近玄枵。